
	INDARKERIA MATXISTAREN BIKTIMA DIREN EMAKUMEEI ZUZENTZEN ZAIZKIEN BEREHALAKO HARRERARAKO EDO EGONALDI LABURRERAKO ZENTROKO (URRATS 1), EGONALDI ERTAINEKO ZENTROKO (URRATS 2) ETA AUTONOMIA PISUETAKO ZERBITZUA EMATEKO PRESKRIPZIO TEKNIKOEN AGIRIA

	

	1.- HELBURUA

	

	Baldintza-agiri honen helburua da indarkeria matxistaren biktima diren emakumeei zuzentzen zaizkien berehalako harrerarako edo egonaldi laburrerako zentroko (Urrats 1), egonaldi ertaineko zentroko (Urrats 2) eta autonomia pisuetako zerbitzua emateko baldintza teknikoak zehaztea.



	Zentro horietan egoitza harrerako zerbitzua emango zaie etxean tratu txarrak eta sexu indarkeria jasaten duten adinez nagusiak diren emakumeei edo emantzipatuta dauden adingabeei eta emakume horien mendean dauden pertsonei (seme-alabak edota mendeko pertsona helduak), biktimentzako arreta eta esku-hartze feminista baten eta jabekuntzaren ikuspegitik. Sustatuko da generoarekiko autokontzientzia eta egitura sexisten ezagutza, indarkeriari aurre egiten dioten emakumeen egoeran garrantzizko osagaiak baitira.


	Harrera zentroak Gipuzkoako udalerri batean kokatuko dira, eta autonomia pisuak, berriz, Gipuzkoako beste bi udalerritan kokatuko dira. Segurtasun arrazoiengatik agiri honetan ez dira zehazten harrera zentroen kokalekuak. Egoitzen kokalekuak aldatu ahal izango dira kontratualdian, baldin eta Indarkeria Matxistaren Emakume Biktima Babesteko eta Gizarteratzeko Zerbitzuak egokitzat jotzen badu Zerbitzua modu eraginkorragoan betetzeko.


	Jarduerak jarraituko dituen printzipioak eta irizpideak honako lege hauek ezarritakoarekin bat etorriko dira: 2/2015 Foru Araua, martxoaren 9koa, Emakumeen eta Gizonezkoen Berdintasunerakoa; 1/2004 Lege Organikoa, abenduaren 28koa, genero indarkeriaren aurka oso-osoko babesa ematekoa neurriei buruzkoa; 4/2005 Legea, otsailaren 18koa, Emakumeen eta Gizonezkoen Berdintasunerakoa; 3/2007 Lege Organikoa, martxoaren 22koa Gizonen eta Emakumeen Berdintasunerakoa; 3/2018 Lege Organikoa, abenduaren 5ekoa, Datu Pertsonalak Babesteari eta eskubide digitalak bermatzeari buruzkoa; 12/2008 Legea, abenduaren 5ekoa, Gizarte Zerbitzuei buruzkoa; 185/2015 Dekretua, urriaren 6koa, Gizarte Zerbitzuen  Euskal Sistemaren prestazio eta zerbitzuen zorroari buruzkoa; 148/2007 Dekretua, irailaren 11koa, etxeko eremuan tratu txarren biktima diren emakumeen harrerarako baliabideak arautzen dituena; 2/2015 Foru Araua, martxoaren 9koa, emakumeen eta gizonen berdintasunerakoa; eta alor hori arautzeko xedearekin etorkizunean onartzen diren araudiak edota erakunde arteko nahiz erakunde barruko protokoloak eta prozedura aplikagarriak.



	Emakumeen kontrako indarkeria giza eskubideen urraketa da, batik bat beldurrik eta indarkeriarik jasan gabe bizitzeko eskubidearena. Nazio Batuek onartua duten “Indarkeria jasan duten emakume eta neskatoentzako funtsezko zerbitzuei buruzko Mundu Programaren” arabera, “giza eskubideetan oinarritutako ikuspegi batetik jarduteko, beharrezkoa da emakumeen eta neskatoen segurtasuna eta ongizatea lehenetsiko duten zerbitzuak izatea eta zerbitzuotan duintasunez, begirunez eta sentiberatasunez tratatzea. Gainera, beharrezkoa da ahalik eta estandarrik altuenetara iristea   osasun, gizarte eta justizia arloetako zerbitzuetan: kalitate oneko zerbitzuak, eskuragarriak, irisgarriak eta onargarriak izatea emakume eta neskatoentzat”.

Emakumeen kontrako indarkeriari  kalitate egokiko erantzuntza emateko eta biktimen ongizatea bermatzeko, funtsezkoa da irizpide hauek kontuan hartuz jokatzea:
· Ikuspegi feminista eta genero berdintasunaren sustapena.

· Eskubideen eta zerbitzuen irisgarritasunaren ikuspegia.

· Segurtasuna lehentasunez

· Biktimen erreparaziorako eskubidea

· Emakumeen ahalduntzearen sustapena

· Destinatarioengan ardaztutako plangintza

· Destinatarioen partaidetza

· Arretaren jarraikortasuna eta integralitatea

· Duintasuna eta konfidentzialtasuna

· Kalitatea eta kontu ematea

	2.- ERABILTZEKO BAIMENA

	

	Zerbitzu hau garatzeko, Gipuzkoako Foru Aldundiak kontratu honen entitate adjudikaziodunaren eskura jarriko du, kontratuak dirauen denboraldirako, kontratuaren xedea behar bezala kudeatzeko preskripzio agiri honen 9. klausulan aipatutako ondasunak. Ondasun horiek, baita altzariak eta ekipamendua ere, kontratuari atxikitako eranskinean deskribatuko dira.

	

	3.- LAN ESPARRUA MUGATZEA

	

	Zerbitzua honako era honetan gauzatzen da:

3.1. Hamabi lagunentzako lekua (hemeretzirainoko tokia izango du, haien mendeko pertsonak kontuan hartuta, 148/2007 Dekretuak, irailaren 11koak, aurreikusten duenaren arabera) izango duen berehalako edo egonaldi laburreko harrera zentro baten erabilera eta kudeaketa. 
Zentroak intentsitate ertain eta altuko berehalako laguntza emango du, lehenengo harrerako esku-hartzeak eskainiz urteko egun guztietan eta 24 orduz; esku-hartze horren barruan egongo da indarkeria matxistaren biktima diren emakumeei eta haien seme-alabei balorazioa, diagnostikoa, orientazioa eta urgentziazko egoitza eskaintzea.

Egonaldiaren iraupena kasuaren balorazioa eta baliabide egokienera bideratzeko behar bestekoa izango da, salbu eta erabiltzaileak bere borondatez uko egiten badio edota  185/2015 Dekretuak, urriaren 6koak, Gizarte Zerbitzuen  Euskal Sistemaren prestazio eta zerbitzuen zorroari buruzkoak ezarritako baldintzak betetzen ez baditu. Egonaldia ez da izango hogeita hamar egun baliodunekoa baino luzeagoa, salbu eta zailtasun berezia duelako luzatzen bada, betiere GFAko Indarkeria Matxistaren Emakume Biktima Babesteko eta Gizarteratzeko Zerbitzuarekin adostu ondoren. 

3.2. Egonaldi ertaineko harrera zentro baten erabilera eta kudeaketa. Zortzi laguntzeko lekua izango du, eta 16raino hartzera iritsiko da haien mendeko pertsonak kontuan hartuta, 148/2007 Dekretuak, irailaren 11koak, ezarritakoaren arabera.

Zentroak iraupen ertaineko arreta eta egoitza eskainiko die indarkeria matxistaren biktima diren emakumeei eta haien seme-alabei. 
Intentsitate ertain eta altuko laguntza eskainiko du: egoitza eta laguntza intentsiboa esku-hartze psikosozialarekin, sozioedukatiboarekin eta  akonpainamendu sozialekin, pertsonal tekniko espezializatua modu iraunkorrean zentroan delarik. Esku-hartze horiek genero ikuspegitik egingo dira eta emakumeen ahalduntzea bultzatuz.

Egonaldiaren iraupena behar bestekoa izango da erabiltzaileek beren egoera pertsonal, familiar eta ekonomikoan beharrezkotzat jotzen diren aldaketak egiteko eta horiek bideratzeko erabakiak hartu ahal izateko, salbu eta erabiltzaileak bere borondatez horri uko egiten badio, behar dituen laguntza intentsitate ertainekoak edo altukoak ez badira, edota 185/2015 Dekretuak, urriaren 6koak, Gizarte Zerbitzuen  Euskal Sistemaren prestazio eta zerbitzuen zorroari buruzkoak ezarritako baldintzak betetzen ez baditu. Aurreikusitako epea 6 hilabeterainokoa izango da, baina luzatu ahal izango da, betiere GFAko Indarkeria Matxistaren Emakume Biktima Babesteko eta Gizarteratzeko Zerbitzuarekin adostu ondoren.

3.3. Lau autonomia pisuren erabilera, egonaldi ertainetarako eta 10 plazarekin guztira. 
Baliabide honetan akonpainamenduaren eta esku-hartze psikosozialaren prestazioak eskainiko zaizkie indarkeria matxistaren biktima izan diren emakumeei eta haien seme-alabei, betiere intentsitate baxuko laguntza behar dutenean eta giza baliabideak modu iraunkorrean edukitzera behartzen ez duen egoeran daudenean. Izan litezke egonaldi ertaineko zentrotik datozen eta ahalduntze prozesuari jarraipena ematea behar duten pertsonak edota zuzenean berehalako harrera zentrotik datozen edo Indarkeria Matxistaren Emakume Biktima Babesteko eta Gizarteratzeko Zerbitzutik bideratutako pertsonak.
Intentsitate baxuko laguntza da, eta esku-hartze psikosozial, sozioedukatibo eta akonpainamendu sozialeko laguntzak izango dira, teknikari espezializatuek emanak. Esku-hartze horiek genero ikuspegitik emanak eta emakumeen ahalduntzea bultzatzen dutenak izango dira.

Egonaldiaren iraupena behar bestekoa izango da erabiltzaileek beren egoera pertsonal, familiar eta ekonomikoan beharrezkotzat jotzen diren aldaketak egiteko eta horiek bideratzeko erabakiak hartu ahal izateko, salbu eta erabiltzaileak bere borondatez horri uko egiten badio edota 185/2015 Dekretuak, urriaren 6koak, Gizarte Zerbitzuen  Euskal Sistemaren prestazio eta zerbitzuen zorroari buruzkoak ezarritako baldintzak betetzen ez baditu. Aurreikusitako epea 6 hilabeterainokoa izango da.



	4.- HELBURUAK


	4.1. Harrera zentroetan:


	a) Familia barruko esparruan tratu txarren egoera baten ondorioz beren etxea edo ohiko bizilekua uztera behartuta dauden edo behar hori duten emakumeei aldi baterako bizilekua eskaintzea, baita beren mendean dauden pertsonei ere. Pertsona horiek beren kargura dauden seme-alabak izan daitezke, adinez nagusiak edo adingabeak, edo mendeko pertsona helduak.

	b) Pertsona horiei ingurune seguru bat, denbora eta babes egokiak edukitzeko aukera eskaintzea, beren egoera pertsonal eta familiarrean beharrezkotzat eta desiragarritzat jotzen diren aldaketak burutu ahal izateko eta horiek ahalbidetzeko erabakiak hartu ahal izateko.
c) Beren ahalduntze eta autonomia pertsonala sustatzea ikuspuntu feminista batetik, beren egoerari modu egokian aurre egin diezaioten, beharrezko aholkularitza, informazioa eta akonpainamendua eskainiz eta babes baliabide egokienak eskuratzea erraztuz.



	d) Dituzten beharren arabera, akonpainamendu eta babes soziala modu intentsiboan ematea.

e) Artatutako pertsonen segurtasun fisikoa eta psikikoa bermatzea, bereziki harrera baliabideen kokapenaren izaera konfidentziala bermatuz, babes zereginak burutu behar dituzten epaile edo polizia eragile publikoei dagokienez izan ezik.

	

	f) Autoestimua, konfiantza pertsonala mantentzen, berreskuratzen edota garatzen laguntzea, bai eta bizitza autonomo bat egiteko gaitasun edo trebeziak ere; horrekin batera, bere bizitzaren kontrola emango dion gizarteratzeko ibilbidea bideratzea.



	g) Banakako eta familiako beharren azterketa egitea erreferentziazko gizarte-zerbitzuekin  (oinarrizkoa, haurrak babesteko zerbitzuak...) eta tartean dauden beste zerbitzu espezializatu batzuekin koordinatuta.



	h) Esku hartzeko, jarraipena egiteko plana prestatzea, eta hura ikuspegi integratzaile eta ahalduntze ikuspegi batetik ebaluatu eta berrikustea, gauzatzeko beharrezkoak diren  baliabideak zehaztearren, eta hura lortzeko esku hartzen duten eragileekin koordinatuta. 

i) Kasuaren jarraipena egitea emakumeak zentroa utzi ondoren, emandako arreta ebaluatzeko.

j) Emandako arreta sistematizatzea, zerbitzuaren jarraipena eta ebaluazioa egin ahal izateko.

	4.2. Autonomia pisuetan:

a) Indarkeria matxistaren biktimak diren erabiltzaileei laguntza ematea, beren ahalduntze eta gizarteratze prozesua ingurune normalizatuago batean egiteko edo amaitzeko, gutxi gorabehera 6 hilabeteko egoitza laguntzaren bitartez.

b) Segurtasun sentimenduen alde egitea, horretarako esku hartze profesionaleko sare bat sortuz,  babes zentro bateko segurtasun neurriak hartzea eskatzen ez duten kasuetan.
c) Esku-hartze, jarraipen, ebaluazio eta berrikusketa Plana ikuspegi integratzailetik eta ahalduntze ikuspegitik abiatuta diseinatzea, plana gauzatzeko behar diren helburuak zehazteko xedearekin eta haren garapena ahalbideratuko duten eragileekin koordinatuta.

d) Ikuspegi feministan oinarrituta, emakume horien ahalduntzea eta autonomia pertsonala sustatzea beren egoerari modu egokian aurre egin ahal izan diezaioten, beharrezkoa den aholkularitza, informazioa eta jarraipena eskainiz eta laguntza baliabide egokienak eskuratzeko sarbidea erraztuz.

e) Autonomia pisuak utzi ondoren, emandako arretaren eraginkortasuna neurtzeko, emakumeei jarraipen bat eta ebaluazio bat egitea.

f) Emandako arreta sistematizatzea, jarraipen, ebaluazio eta zerbitzuaren etengabeko hobekuntza egokia burutu ahal izateko.


	5.- PERTSONA ONURADUNEI EMANDAKO ARRETAN DAUDEN BETEBEHARRAK

	

	5.1. Enpresa esleipendunaren betebeharrak

Enpresa adjudikaziodunak, baliabideen onuradun diren pertsonak atenditzerakoan, jarraituko ditu Gizarte Larrialdietako eta Indarkeria Matxistaren Emakume Biktimak Babesteko eta Gizarteratzeko Zerbitzuak eta Berdintasunerako Organoak indarkeria matxistaren biktima diren pertsonei begira onartutako prozedurak, ereduak eta planak.

· Esku hartzea planifikatzerakoan, kontuan hartuko ditu bai Esku-hartzeko Oinarrizko Prozedura, bai esku-hartzearen ereduak dituen printzipioak.

· Erabiltzaileek erreferentziazko pertsonak identifikatzea bermatuko du. 

· Emakumeen eta beren seme-alaben parte-hartzearekin, kasu bakoitzaren egoeraren diagnosia egingo du, jarraian ezarriko den banakako arreta plana modu pertsonalizatuan egokitzeko.

· Seme-alabak ere indarkeriaren biktimatzat hartuko dira eta haiei egingo zaien esku-hartzea beren amen maila berekoa izango dela bermatuko du, eta beraz beraiek ere beren arreta plana izango dute. 

· Banakako eta taldeko esku-hartzea diseinatuko du. Era berean, erabiltzaileentzako aisialdi aktiboaren proposamen bat sortuko du.

· Emakumearen, bere seme-alaben eta bere menpe dauden pertsonen beharretara egokien doitzen diren gizarte baliabide eta komunitateko baliabideetan oinarrituko da. Horrela, komunitate izaera duten eragile publiko eta pribatuekin koordinatuta eta elkarlanean egingo du lan, udaleko eta Aldundiko gizarte zerbitzuetako beste profesional batzuekin batera, eta indarkeriaren biktimei arreta eskaintzen dieten gainontzeko sistemetako langile eta eragileekin. 

· Tokiko ahalduntze guneetan emakumezko erabiltzaileen parte-hartzea bultzatuko du, haien genero izaeraren eta haien egoera pertsonalari eragiten dieten egitura sexisten autokontzientzia garatu ahal izan dezaten.
· Ebaluazio eta erregistro metodologiak modu sistematikoan erabiliko ditu.

· Arretari buruzko datuak aztertuko ditu indarkeria matxista mota ezberdinei aurre egin behar dieten emakumeen eta beren seme-alaben errealitatea zehaztasunez ezagutzeko. 

· Urtero proposamenak egingo ditu esku-hartzea hobetzeko, uneko jardunbideak aztertu eta ebaluatu ondoren.

· Bere gaitasunen arabera, artatutako pertsona bakoitzaren beharrei egokituko zaien programa zehatzak ezarriko edo bideratuko ditu.

· Aurrez adostutako txosten ereduak eta tresnak erabiliko ditu.

· Harrera zerbitzuetan esku-hartze prozesuak amaitzean, kasuei jarraipena egiteko eredu bat proposatuko du.



	Entitate adjudikaziodunak zentroko koordinatzaile bat izendatuko du, eta hura izango da solaskide Indarkeria Matxistaren Emakume Biktimak Babesteko eta Gizarteratzeko Zerbitzuarekin.

Baliabide horiek jasotzen dituen emakumezko erabiltzaile bakoitzak erreferentziazko profesional bat izango du. Kasuaren erreferentziazko pertsona izango da esku-hartze prozesu osoa gidatuko duena, kasua modu integralean eta diziplina arteko moduan landuko du, banakako arreta plana abiarazi, haren jarraipena egin eta esku-hartzea ebaluatuko du, eta artatutako pertsonarekin edo familiarekin elkarlanean eta beste profesional batzuekin koordinatuta beharrezko erabakiak hartuko ditu. 

Kasu bakoitzaren erreferentziazko pertsonak, zentro eta pisuetako koordinazio teknikoaren bidez (azken hori izango baita zentro edota pisuen eta Indarkeria Matxistaren Emakume Biktima Babesteko eta Gizarteratzeko Zerbitzuen arteko bitartekaria) eginiko proposamenak Zerbitzuaren teknikariari helaraziko dizkio, hura izango da kasuen arduradun, eta proposamen horiek zerbitzuko balorazio, arreta eta jarraipenaz arduratzen den Batzorde Teknikoari igorriko dizkio.

	Gutxienez ondoko prestazioak eskainiko dira, dagozkien profil profesionalen eskutik.

Gizarte zerbitzuen arloko  prestazioak

a) Informazioa: Beren gizarteratzea, autonomia eta gizarte ongizatea hobetu dezaketen eskubide, zerbitzu eta prestazio ekonomikoei buruzko informazio zehatza ematea. 
Lanbide profila: Gizarte Lana

b) Espezializazio eta jarraipen balorazioa: Banakako Arreta Planean finkatutako denbora eta moduarekin bat datozen baliabideen Banakako Ekintza Planaren aldizkako ebaluazioak egitea. Bai diagnostikoa eta baita banakako programazioa ere erabiltzailearen partaidetzarekin egin beharko dira, bere nahiak, lehentasunak eta gaitasunak aintzat hartuta. 
Lanbide profila: Gizarte Lana / Psikologia / Gizarte Hezkuntza.

c) Gizarte diagnostiko espezializatua Gizarte beharrizanen eta gaitasunen deskribapena eta balorazio profesionala, Arreta Pertsonalizatu Planaren esparruan esku-hartze egokia zehazteko helburuarekin; betiere, diagnostikoaren ondoren, halakorik egiteko beharra badela eta jarraipena behar duen esku-hartze bat egin behar dela egiaztatzen bada. 
Lanbide profila: Gizarte Lana / Psikologia.

d) Bitartekaritza-Bitartekotza: Gizarte gaitasunen garapena eta pertsonaren eta hura bizi den ingurunearen (familiaren, taldearen edo komunitatearen ingurunea) arteko harremanaren hobekuntza bideratzea.
Lanbide profila: Gizarte Hezkuntza edo Gizarte Lana

e) Gizarte eta hezkuntza alorreko esku-hartzea Heziketa harremana profesional batekin, jarrera eta ohitura desegokiak aldatzea eta edozein testuingurutan gizarteratzea eta modu autonomoan jarduteko jarrera eta ohitura egokiak eskuratzea ahalbideratuko duena. Beste aukera batzuen artean, honelakoak hartzen ditu barne; aisialdi hezitzaile izaera duten jarduerak, kaleko hezkuntza, familia hezkuntza, etxeko hezkuntza eta krisi egoeran dauden pertsonen eta familien orientazioa. 

Zehazki, bizimodu moldagarri eta autonomoa indartu eta bultzatuko duten baldintzak sustatzeko helburua dauka, bai norberaren baldintzak, familiarenak, baldintza sozialak, komunitatearenak eta ingurunearenak. Zaurgarritasun egoera edo zailtasun sozialak sortzen edo mantentzen dituzten faktoreak murrizteko edo ezabatzeko helburuarekin beharrezko aldaketak egin (pertsonarengan, familiarengan eta komunitatearengan) eta laguntza funtzioa betetzeko profesionalen babesa optimizatu, sarbide erraza duela eta eraginkorra dela ziurtatuz, eta babes naturalaren sare eta sistemak estresa xurgatzeko duten efektua handituz.

Prebentzio funtzioa ere izango du, erabiltzaileak bizi diren testuinguruan antzemate mekanismoak sortzea ahalbideratzen baitu, beren testuinguruetan beharrizanak eta gabeziak antzemanez eta prebentzio ekintzak gauzatuz.
Lanbide profila: Gizarte Hezkuntza.
f) Esku-hartze psikosoziala: Inguruaren eta jarrera errepertorioen egoerak eta testuinguruak aldatu eta hobetzeko bideratuta dago, modu autonomoan jarduteko edo gizarteratzeko. Zaurgarritasun egoeretatik eta zailtasun sozialetatik eratorritako ondorio psikologikoak prebenitzea eta arintzea dauka helburutzat, eta pertsonari edo familiari gizarteratzea, eta ondorioz, bizimodu moldagarria eta autonomoa garatu ahal izatea oztopatzen dioten izaera psikologikoko faktoreak eta zailtasunak lantzea.
Lanbide profila: Psikologia (Aldundiaren zerbitzu espezifikoaren osagarri gisa). 

g) Oinarrizko akonpainamendu soziala: Honen xedea erabiltzailearen moldaera autonomoa eta gizarteratzea hobetzea da, bere egoera kontrastatzeko aukera emanez, bere gizarteratzea eta autonomia pertsonala mantentzeari edo garatzeari buruz dituen helburuak esplizitatzea ahalbideratuz, eta hori lortzeko, prozesu guztian zehar erreferentziako pertsona bat ezarriz.

Tokiko ahalduntze guneetan emakumezko erabiltzaileen parte-hartzea bultzatuko du, haien genero izaeraren eta haien egoera pertsonalari eragiten dioten egitura sexisten autokontzientzia garatu ahal izan dezaten.
Lanbide profila: Gizarte Hezkuntza edo Gizarte Lana.

h) Arreta sozio-juridikoa: Tresna juridikoak erabiliz, babesgabetasun egoeren, eta zenbait kasutan, menpekotasun edo bazterkeria edo beste egoera batzuen ondorio sozialak lantzeko eta konpontzeko informazioa eta orientazioa ematean datza, gizarteratze prozesua eta/edo erabiltzailearen moldaera autonomoa errazteko.
Lanbide profila: Aldundiaren arreta sozio-juridiko zerbitzuko abokatua. 
Prestazio osagarriak (soilik zentroentzat):
i) Sukaldea: Bazkarien eta afarien menuen antolaketa; sukaldea eta bere elementuak garbitzea eta mantentzea; janaritegia hornitzea eta mantentzea; eta, elikagaien maneiua eta prestaketa, eta dagokienean, kontserbazioa.

Lanbide profila: Zerbitzuetako laguntzailea.

j) Garbiketa: Guztientzako erabilera eremuen oinarrizko garbiketa; geletako garbiketa eta txukuntasuna mantentzeko laguntza; ikuztegi zerbitzuaren antolaketa eta kontrola; eta higiene eta garbiketa produktuen antolaketa eta hornidura.

Lanbide profila: Zerbitzuetako laguntzailea.



	5.2 Indarkeria Matxistaren Emakume Biktimak Babesteko eta Gizarteratzeko Zerbitzuaren eginkizunak 
Lizitatutako baliabide eta zerbitzuei buruz Gizarte Politikako Departamentuak egin beharreko lanak, egoera bakoitzean departamentu horrek erabakitako pertsonek, organoek edo beste edozein figurek egingo dituzte. 

Zerbitzuaren teknikariak kasuen arduraduna izango da.
Koordinazio (sareko lana) eta erreferentzialtasun eredu baten bitartez jardungo da; horrela, kasu bakoitza zentroetako edo pisuetako tekniko bati egokituko zaio.  

	Zerbitzu horrek harrera zerbitzuen jarraipen eta etengabeko hobekuntza mekanismoak bultzatuko ditu, gidalerroak ezarriko dizkie eta ikuskatu egingo ditu.

	

	6. OKUPAZIO, INGURUMEN KUDEAKETA ETA IKUSKAPENEKO ARAUBIDEA

	

	6.1 Okupazio araubidea
Berehalako harrerako eta egonaldi ertaineko zentroetan, plazak honela banatzen dira, horien betetze modalitatearen arabera:

	Betetako plaza

Pertsona bati emandako plaza, zerbitzuan sartutako unetik. Diru-sarrera bat ordaintzeko eskubidea sortuko du indarrean dagoen kontratuak ezarritako prezioan eta zentroaren tipologia kontuan hartuta. 7 eguneko tartearekin baino gutxiagorekin erreserbatutako plazak sartzen dira. Pertsona guztien egonaldiak ordainduko dira (emakumezkoak zein beraien ardurapeko pertsonak izan) autonomia pisuen kasuan izan ezik, non eta soilik emakumezkoen egonaldiak ordainduko diren.
Bete gabeko plaza

Beteta ez dauden plazak. 7 egunetik gorako tartearekin erreserbatutako plazak sartuko dira. Erreserbatutako plaza sartzen dira. 


	-Entitate adjudikaziodunak Departamentuko aplikazio informatikoan sartuko ditu  alta eta baja proposamenak, eta Indarkeria Matxistaren Emakume Biktimak Babesteko eta Gizarteratzeko Zerbitzuaren lankide erreferenteak baimenduko ditu. 

-Entitate adjudikaziodunak hilero zentroko dokumentazioari buruz aplikazioak duen atalean, jasoko ditu altei, behin betiko bajei, erabiltzaileen absentziei eta esanguratsuak diren gainerakoei buruzko gorabeherak, gorabehera gertatu den egunean bertan..

	Autonomia pisuak erabiltzeko eskubidea aitortzen zaien emakumeek eta berorien seme-alabek pisu horiek erabili izateak ez dakar egoitza egonaldia kontsideratzerik.



	Kudeaketaren entitate adjudikaziodunak, jarduera honi dagokionez, Gipuzkoako Foru Aldundiak ezar ditzakeen bere baldintzen eta jardueraren gainbegiratze eta kontrol jarduerak jasan beharko ditu. Halaber, horren garapenean lagundu beharko du eta eskatzen zaion informazioa eskaini.

	

	Entitate adjudikaziodunak ez baditu betetzen aplikagarria den araudi orokorra eta, aurrez eman zaizkion berariazko jarraibide edo arauak (nahitaez bete behar dela berariaz adierazita), kontratuaren salaketa ekar dezake.


	6.2. Kudeaketa dokumentala


	Zerbitzu hau garatzeko, zentroak, gutxienez, entitate lizitatzaile bakoitzak proposatu behar duen lan programa zehazten duen ondorengo dokumentuak eduki beharko ditu:

	1.- Barne araubidearen araudia. Bertan ondorengo puntuak jasoko dira:

	a) Baliabidearen helburuak.

	b) Sartzeko baldintzak.

	c) Sartzeko, aztertzeko, bideratzeko edota egonaldia amaitzeko prozedura.

	d) Plaza kopurua.

	e) Funtzionamendurako eta elkarbizitzarako arauak.

	f) Erabiltzaileen eta mendeko pertsonen edota  laguntzaileen eskubideak eta betebeharrak.

g) Larritasunaren arabera aztertutako zehapen eta intzidentzien araubidea

	h) Profesionalen eskubideak eta betebeharrak.

	i) Zerbitzuaren funtzionamenduan parte hartzeko mekanismoak.

	j) Erreklamazioen prozedura.

	k) Erreklamazio orriak egotea eta kexak eta hartutako neurriak behar bezala erregistratzen direla bermatzea.

	l) Iradokizunen postontzia.

m) Zentroen mantentze lanaren plana.

	

	2.- Artatutako pertsona edo familia bakoitzeko ohar bat idatziko da, eta kasu bakoitzeko espediente bat irekiko. Bertan erregistratuko dira egindako esku hartze guztiak, erabiltzaile guztientzako banakako espedienteko ereduaren arabera.

	

	3.- Hiru hilean behin jardueraren txosten bat aurkeztuko da, batik bat erabiltzaile bakoitzaren plan indibidualetan eskainitako prestazio teknikoak eta emaitzak azalduz..

	

	4.- Entitate adjudikaziodunak emakumeak atenditzeko eta ahalduntzeko esku-hartzearen proposamen bat aurkeztu beharko du urtero, banaka eta talde mailan (helburuak, jarduerak, lan metodologia, jarraipena eta ebaluatzeko adierazleak eta abar zehaztuz); hala, adierazitako helburuak, hobetzeko diren alderdiak eta bestelakoak zer mailatan lortzen ari diren aztertu ahal izango da. 

5.- Enpresa adjudikaziodunak zerbitzuaren garapen memoria bat igorri beharko du urtero, eta memoria hori aurkeztuko da hurrengo aldiari dagozkion berrikuntzak proposatuko diren ondorengo urteko lehen hiruhilekoan, egindako ebaluazioari erreparatuz.

Memoria horrek honako hauei buruzko datuak jaso beharko ditu:

· Estaldura: artatutako emakume eta haien mendeko kopurua, familia kopurua, ezaugarriak, urgentzia edo larrialdiaren tipología.

· Prozesua. Erabilitako baliabideak (prestakuntza jarduerak, koordinazioa, giza baliabideak ere sartu), igarotako epeak, egindako esku-hartzeak, esku-hartzeek zenbat iraun duten guztira, ebaluatzeko zer irizpide eta sistema erabili diren…

· Emaitzak: altak/bajak; beste zerbitzu batzuetara zergatik bideratu diren, lortutako edo lortu gabeko xedeak eta emaitzak aztertzea. 

· Indarkeria Matxistaren Emakume Biktima Babesteko eta Gizarteratzeko Zerbitzuak baloratuko ditu txertatutako orientazio eta hobekuntza ideiak.
Memoria horretan, gainera, zerbitzua emateko aldian egindako gastuen xehatzea jaso beharko da, prozedura irekian aurkeztu zen xehatutako aurrekontua betetzen dela egiaztatzen duena.

Memorian jasoko da eskainitako arretaren ereduaren eta eraginaren azterketa bat, berdintasunaren ikuspegitik egindakoa.

Gainera, Indarkeria Matxistaren Emakume Biktima Babesteko eta Gizarteratzeko Zerbitzuak eskatutako datuak eman beharko ditu enpresak, Zerbitzuak finkatutako maiztasuna errespetatuz, zerbitzuaren ebaluazioa errazteko.
Enpresak bere baliabide informatikoen bidez bermatuko du datu horien bilketa. 
6.- Arriskuaren prebentzioaren eta arretaren segurtasun plana.



	6.3 kontratuaren ebaluazioa eta jarraipena

Gizarte Politikako Departamentuak zerbitzuaren kalitatea ebaluatzeko eta kudeaketako kontrol sistema egoki bat ezartzeko asmoz, adjudikaziodunak aipatutako departamentuari zerbitzuak egindako langileen intzidentzien berri emango dio hiru hilean behin (ordezkapenak bajengatik, oporrak, baimenak…). Horiekin batera, baldintza-agiri hauetan adierazitako txostenak eta memoria.
Gainera, Gizarte Politikako Departamentuak mantentze lanen liburua edozein unetan eskatu ahalko du, behar bezala beteta, bai eta lokala zuzen mantentzeko egin diren prebentziozko eta zuzentzeko eragiketen erregistroak ere.

Administrazioak beharrezkoak jotzen dituen nahi adina jarduera egiteko eskubidea gordetzen du zerbitzua behar bezala jarraitu eta garatzeko, eta adjudikaziodunari beharrezkotzat jotzen dituen justifikazioak eskatuko dizkio.

	

	7.- PROFIL PROFESIONALAK

	

	Zerbitzua eskaintzen duen entitate esleipendunak honako langile hauek izango ditu:

7.1. Zuzendari bat Lanaldi osoan burutuko ditu bere eginkizunak harrera zentroen eta autonomia pisuen zuzendaritzan.

 Bere funtzioak:

a)
Kontratuaren kudeaketa bere osotasunean zuzentzea, berehalako harrera zentroarena eta egonaldi ertaineko zentroena eta autonomia pisuena barne, talde lana sustatuz eta ikuskatzeko, laguntzeko eta bertako langileei adorea emateko gaitasunak dituela erakutsiz.

b)
Kontratuan adierazitako zerbitzu sortaren pertsona erabiltzaileek dituzten eskubideak benetan betetzen direla bermatzea.

c)
Gipuzkoako Foru Aldundiak emandako indarreko arauak, aginduak eta gidalerroak eta barne araubideko arauak betetzen direla zaintzea, eta bizikidetzarako oinarrizko arauen errespetua sustatzea.

d)
Zentro eta pisuetako proiektuak ezartzen eta betetzen direla bermatzea.

e)
Baliabideei atxikitako langileen zuzendaritza gauzatzea.

f)
Onartutako gastuen aurrekontuari jarraiki, baliabideen kudeaketa zuzentzea.

g)
Erregistro, artxibo, espediente eta baliabideen banakako dokumentazioaren zein dokumentazio orokorraren zaintzaz arduratzea.

h)
Kontratuan adierazitako zerbitzu multzoaren profesional taldearekin eta koordinatzaile teknikoarekin aldizkako bilerak egitea, esku-hartzearen koordinazioa eta jarraipena egokiak direla bermatzeko.

i)
Baldintza-agiri honetan zehazten den dokumentazioa eta eskatzen zaion beste edozein dokumentazio Indarkeria Matxistaren Emakume Biktima Babesteko eta Gizarteratzeko Zerbitzuari bidaltzea.

j)
Hilero profesionalen zerrenda aurkeztea, aldaketak eta horien arrazoiak adieraziz.
k)
Urtero baliabidearen funtzionamendua eta esku-hartzearen emaitzak ebaluatzea.

l)
Gizarte Politietako Departamentuaren aurrean edota beste instantzia batzuen aurrean (Hezkuntza, Osasuna, Justizia, eta abar) erakunde esleipenduna ordezkatzea. 

m)
Indarkeria Matxistaren Emakume Biktima Babesteko eta Gizarteratzeko Zerbitzuak deitutako bileretara bertaratzea edo, bileraren izaeraren arabera, dagokion pertsona bidaltzea.
n)
Bileretatik ateratako eduki, emaitza edo zereginak gainontzeko taldekideei helaraztea eta zabaltzea.

o)
Eraikinen eta haien egituren mantentzea egokia dela zaintzea.

p)
Beharrezkoa izango balitz, koordinatzaileekin batera, zentroetan sortu litezkeen larrialdi edo gatazka egoeretan modu presentzialean bitartekari lanak egitea, arazoen zuzendaritza eta konponbidea bermatuz eguneko 24 orduetan eta urteko 365 egunetan.

	7.2. Zentro eta pisuetako koordinatzaile tekniko bat, 

Bere funtzioak:

	a)
Kasuen erreferentzialtasuna bere gain koordinatzea.
b)
Zentro eta pisu bakoitzeko talde profesionalaren eta baliabide materialen arteko koordinazioa bermatzea, aurreikusitako helburuak betetzeko.



	c)
Zentro eta pisuetan dauden emakumeen eta beren seme-alaben kasuen diagnosi balorazio eta esku-hartze plan eta proposamenak bidaltzea, diziplina anitzeko talde teknikoarekin adostuta. 

d)
Talde teknikoetako gainontzeko profesionalek beren eginkizunak egoki gauzatzearen erantzule izatea

	

	e)
Kudeaketa koordinazioarekin batera, langileen etengabeko prestakuntza sustatu eta antolatzea.

	f)
Zentroen eta programen zuzendaritzarekin batera, funtzionamendu araubidea betetzen dela zaintzea

	g)
Eskubideak errespetatzen direla eta betebeharrak betetzen direla bermatzeko beharrezko neurriak hartzea

	h)
Eusko Jaurlaritzaren 148/2007 Dekretuak, irailaren 11koak, etxeko eremuan tratu txarren biktimak diren emakumeen harrerarako baliabideak arautzen dituenak aurreikusitakoaren arabera, zentroaren segurtasuna bermatzeko beharrezkoak diren neurriak sustatzea.
i)
Eskatutako maiztasunaren arabera, Zerbitzuaren erreferentziazko teknikariarekin koordinazio bilerak egitea, kasuen jarraipena eta kasuei buruzko proposamenak Zerbitzuaren Batzorde Teknikoari helarazteko.

j)
Gizarte zerbitzuen gainontzeko sarearekin komunikatzeko eta koordinatzeko bideak ezartzea, batik batik, oinarrizko gizarte zerbitzuekin, dagoeneko martxan diren baliabideekin eta indarkeria matxistaren biktimei zuzendutako gainontzeko zerbitzuekin.

	

	k)
Hezkuntza, osasun, lan prestakuntza eta lanbide, polizia, justizia eta egokitzat jotzen diren beste zerbitzu batzuekin komunikatzeko eta koordinatzeko bideak ezartzea.

	

	l)
Baldintza-agiri honek finkatutako dokumentazioaz arduratzea, kudeaketa koordinazioarekin batera. 

m)
Zentroan bizi diren pertsonen egonaldi guztiak Extranet-ean eguneratuta izatea.

n)
Diziplina anitzeko talde teknikoaren barruan dagozkion eginkizunak eta hari lotutako zereginak gauzatzea.

	

	7.3. Diziplina anitzeko talde teknikoa harrera zentro eta pisuetan. Psikologian, gizarte lanean eta gizarte hezkuntzan espezializatutako profesionalek osatuko dute. Zentro eta pisuetan izango dituzten eginkizunak honako hauek izango dira:

	Orokorrean

	a)
 Pertsonei harrera egin eta bitartekoak eta lehenengo arreta psikosoziala eskaintzea.


	b)
Zentroan artatutako pertsonen oinarrizko beharrizanak modu egokian estaltzen direla zaintzea.

	c)
Artatutako emakumeei egokitzat jotzen diren polizia, osasun edo justizia zerbitzuetara joaten laguntzea harrerak edo esku-hartze psikosozialak irauten duen bitartean.

	d)
Artatutako pertsonak edo esku-hartze psikosozialean daudenak gizarte baliabide eta zerbitzuei buruz informatzea, orientatzea eta aholkatzea

	e)
Artatutako pertsonen balorazioan eta orientazioan parte hartzea.

	f)
Erakunde publiko eta pribatuekin harremanetan jartzea, haien esku-hartzea artatutako pertsonei eta esku-hartze prozesuan direnei baliagarri suertatu dakiekeenean eta prestazio edo zerbitzu egokienetarako sarbidea izapidetzea.


	g)
Pertsona edo kasu bakoitzaren erreferentzialtasuna bere gain hartzea.

h)
Oinarrizko gizarte zerbitzuari egindako kudeaketen berri ematea eta dagozkion jarduketak koordinatzea.

i)
Alor horretako organo eskudunak atxikitzen dizkion guztiak.



	Zehazki



	7.3.1 Psikologoak

	1. Erabiltzaileen partaidetzarekin batera, eskaria eraikitzeko prozesua abiarazten dute eta berehalako harreraren diagnostikoa eta dagokion esku-hartze prozesua burutzen dute, eta hala dagokionean, emakumearen eta seme-alaben jarraipen proposamena ere bai.

2. Egonaldi ertainetan, emakumeen eta seme-alaben esku-hartze plana lantzen dute eta, helburu operatiboetatik abiatuta, autonomia eta suspertze proiektua zehazten dute.

3. Lehenengo harrerarekin zerikusia duten alderdiak lantzen dituzte banakako saioetan eta horien jarraipena gauzatzen dute egonaldi ertainetan: sentimenduen adierazpena, aurre egiteko estrategiak, zailtasunen analisi errealista, beren indarguneen eta ahulguneen azterketa, tratu txarren ulermena.

4. Erabiltzaileen eta beren seme-alaben artean talde dinamikak garatzen dituzte egonaldi ertainetan.

	7.3.2 Gizarte langileak

	1. Emakumeen eta beren seme-alaben diagnosia egiten dute eta indarkeriak emakumeen eta beren seme-alaben alderdi sozialean izandako eragina neurtzen dute. 

2. Gainontzeko talde teknikoarekin eta oinarrizko zerbitzu sozialekin elkarlanean, prozesuan zehar erabiltzaileei babesa eskaintzen diete komunitateko baliabide eta zerbitzuetara, baliabide ekonomikoetara eta lan eta etxebizitza baliabideetara duten sarbidea hobetzeko eta eguneroko bizitzako oinarrizko jarduerak, jarduera instrumentalak eta jarduera aurreratuak burutu ahal izateko gaitasunak eskuratzeko eta gizarteratzeko. 

3. Oinarrizko gizarte zerbitzuekin elkarlanean, erabiltzaileen beharretara eta interesetara egokitutako eta doitutako gizarte baliabideen mapa ezartzen dute.  

4. Gainontzeko talde teknikoarekin batera, esku-hartzeen balorazioetan eta planetan parte hartzen dute.  

	7.3.3 Gizarte hezitzaileak

	1. Zentro eta pisuetako erabiltzaile guztien banakako egokitzapena errazten dute eta emakumeak eta beren seme-alabak babesten dituzte suspertze prozesuan.

2. Konfiantza, enpatia eta lasaitasun giroa sortzen dute, eta hori lagungarria da erabakiak hartzeko unean.        

3. Eguneroko bizitzako jardueren arloan, pertsona helduen eta adingabekoen jarraipenaz eta akonpainamenduaz arduratzen dira zehazki, berak antzematen ditu erabiltzaileak alor horretan izan ditzakeen zailtasunak eta neurriak proposatzen ditu horiek konpontzeko. 

4. Emakumeen eta beren seme-alaben egokitzapena, esku-hartze planarekiko atxikipen maila eta, bizikidetzarekin eta, orokorrean, erabiltzaileen garapen eta zailtasunekin lotutako alderdiak ikuskatzen eta ebaluatzen dituzte.  

5. Gainontzeko talde teknikoarekin batera, esku-hartzeen balorazioetan eta planetan parte hartzen dute.

	

	

	8 LANGILEEN ZUZKIDURA/Langileen antolaketa

8.1. Zuzendaria: lanaldi osoa izango du baliabide guztien kudeaketarako. Gizarte zientzietako lizentzia edo gradua duen norbait izan beharko da. Gainera, prestakuntza espezifikoa izan beharko du emakumeen eta gizonen arteko berdintasunaren eta/edo indarkeria matxistaren alorrean (gutxienez 30 ordukoa)
8.2. Zentroetako eta pisuetako koordinatzaile teknikoa: Zentroko taldekideen artean lizentzia edo gradua eta euskararen idatzizko eta ahozko C1 ezagutza maila duen kide bat izango da zentroaren eta pisuen koordinazioa bere gain hartuko duena. Gainera, prestakuntza espezifikoa izan beharko du emakumeen eta gizonen arteko berdintasunaren eta/edo indarkeria matxistaren alorrean (gutxienez 30 ordukoa).
8.3. Zentroetan eta pisuetan honako langile hauek egon beharko dira: diziplina anitzeko talde bat, psikologia ikasketak eta gizarte lana eta gizarte hezkuntza ikasketak dituzten pertsonekin eta zerbitzuen langileekin. Prestakuntza espezifikoa izan beharko dute emakumeen eta gizonen arteko berdintasunaren eta/edo indarkeria matxistaren alorrean (gutxienez 30 ordukoa).

	

	8.3. Presentzia

Eguneko ordutegian zehar, honako banaketa hau

izango du zerbitzuak:

Astelehenetik-ostiralera:

- Zuzendariak: 7 ordu.

- Zentroetako eta pisuetako koordinatzaile teknikoak: 7 ordu eta 30 minutu.

- Psikologoak: 21 ordu eta 30 minutu 

- Gizarte langileak: 21 ordu eta 30 minutu

- Gizarte hezitzaileak: 36 ordu eta 30 minutu

- Zerbitzuetako laguntzaileak: 10 ordu eta 30 minutu

Larunbatak, igandeak eta jaiegunak:

- Gizarte langileak edo gizarte hezitzaileak: 43 ordu eta 30 minutu

Gaueko ordutegian zehar, banaketa honakoa izango da:

Astelehenetik-igandera eta jaiegunak:

- Gizarte langileak edo gizarte hezitzaileak: 11 ordu

- Guardia lokalizatuan dagoen gizarte langileak edo gizarte hezitzaileak: 9 ordu

Modu gehigarrian, Gizarte Politikako Departamentuak segurtasun zerbitzu bat bermatuko du gaueko ordutegian.

	

	Prestazioak eta presentzia teknikoa antolatzeko unean, baliabideen arteko oreka bilatu da, eta horretarako honako banaketa hau ezarri da erreferentzia gisa:

- Berehalako edo egonaldi laburreko harrera zentroa: 1,12 langile erabiltzaile bakoitzeko.

- Egonaldi ertaineko harrera zentroa: 0,77 langile erabiltzaile bakoitzeko.

- Autonomia pisuetan: 0,25 langile erabiltzaile bakoitzeko.

	Erabiltzaileen arretaren erreferentzialtasuna bermatzeko helburuarekin, eguneko arreta eskaintzen duten psikologia alorreko, gizarte laneko eta gizarte hezkuntzako profesionalak egonkorrak izan beharko dira.

	

	

	8.4. Antolaketa / Langileen kudeaketa:

	

	1. Erakunde lizitatzaileek antolaketa sistema bat proposatu beharko dute profesional guztien eginkizun, zeregin, talde, erreferentziazko pertsona, prozedura, txandak eta langileen guardiak kontuan hartuz, proposatutako esku-hartzearen printzipioei eta ereduei jarraiki harrera zerbitzuen prestazio onena eskaintzeko.  
Erakunde lizitatzaileek beren eskaintza aurkeztean programa osatuko duten pertsonen zerrenda aurkeztu beharko dute, haien datu pertsonalak, prestakuntza, esperientzia eta egindako lanak adieraziz, eta baita bakoitzaren curriculuma txertatuz ere (ikus kontratugilearen profilean argitaratutako langileen subrogazioari buruzko dokumentua). 

Zerbitzuari atxikitako langileek bi zentroetako eta pisuetako profil bereko postuen artean mugikortasuna izan ahalko dute, bai berehalako harreran, bai egonaldi laburrean eta baita egonaldi ertainean ere. Berehalako harreran ratioak handiagoak izango dira, jarraian egonaldi ertaineko zentroan eta azkenik pisuetan. Azken horiek, intentsitate baxuko laguntza baliabideak diren heinean, ratio txikiagoa behar dute.   



	2. Kontratua egikaritu bitartean programan parte hartzen duten pertsonen artean aldaketarik balego, erakunde esleipendunak berehala eman beharko dio horren berri Gipuzkoako Foru Aldundiari. Aldundiak proposatutako pertsona berria onartzeko edo ukatzeko ahalmena izango du, eskatutako lanbide profilarekiko eta prestakuntzarekiko duen egokitasunaren arabera.

	3. Erakunde esleipenduna derrigortuta egongo da egokitasuna betetzen ez duen, bere eginkizuna burutzeko unean zabarkeriaz jarduten duen edo beharrezko diskrezioa ez daukan langilea kentzera.

	4. Erakunde esleipendunak langileen absentzien ondorioz eratorritako langileen falta oro bete beharko du. Bajen kasuan edo beste inguruabar batzuetan, berehala egin beharko da ordezkapena, eta gehienez 24 orduko epean adierazi beharko zaio gertakaria Foru Aldundiari. 
5. Zerbitzuaren titular diren pertsonak ordezkatzen dituztenek, gutxienez, titularraren ikasketa akademiko berdinak edo antzekoak izan beharko dituzte. Ordezkapenak gaueko ordutegian edo larunbatetan, igandeetan eta asteburuetan egiten dituzten pertsonen kasuan, gizarte integratzaile ikasketak izan ahalko dituzte.



	6. Modu iraunkorrean edo behin-behinekoan, edozein arrazoi edo harreman dela-eta, entitate esleipendunarekin lan egiten duten pertsona guztiak, soil-soilik entitate esleipendunaren zerbitzura egongo dira, eta beraz, ez dute inolako lan harremanik izango Gipuzkoako Foru Aldundiarekin. Entitate esleipenduna, aipatutako pertsonei dagokienez, indarrean dagoen arauditik eratortzen diren gizarte, lan edo fiskalitate harreman guztiez arduratu beharko da, eta administrazio kontratatzaileak ez du alor horietan inolako erantzukizunik izango.


	7. Aurrekoaren ondorioz, Gipuzkoako Foru Aldundiak ez du, halaber, inolako erantzukizunik izango entitate esleipendunaren, honekin edozertan lan egiten duten pertsonen edo entitate esleipendunari beren zerbitzuak eskaintzen dizkioten pertsonen ekintza edo omisioengatik hirugarrenei eragindako kalteen gainean.

	8. Entitate esleipendunak lan harremanen alorrean ezarritakoa bete beharko du, baita legez aplikagarria zaion beste edozein araudi ere.



	9. Zerbitzuko profesionalen titulazioa zehaztea eta aurkeztea lizitaziorako kaudimen teknikorako baldintza da. Langileen lan egonkortasuna bultzatuko da, lanaldi osoko kontratazioak sustatuz.

Gainera, zerbitzuko langileentzako prestakuntza plana izatea kaudimen teknikorako baldintza izango da, batik bat indarkeria matxistaren biktimen eta emakumeen eta gizonen arteko berdintasunaren arloan eta adingabekoen arretan; horrekin batera, lan taldeak hileroko kanpoko ikuskapen plana izan beharko du. Prestakuntza plan horren edukietan landu beharko da, bai Gipuzkoako Foru Aldundiak indarkeria matxistaren inguruan prestatutako terminologia proposamena, bai ikuspegi feministatik ahalduntzeko arreta emateko gakoak.

10. Kontratua egikaritu bitartean zentro eta programetako pertsonen gainean aldaketarik balego, enpresa esleipendunak Administrazio kontratatzaileari berehala jakinarazi beharko dio; hala, azken horrek proposatutako pertsona berria onartzeko edo ukatzeko ahalmena izango du. Formula hori pertsona berri bat proposatzean oinarritu daiteke, edo antzemandako beharrizanak aseko dituen zerbitzu edota prestazio berri bat proposatzean edo lan ildo zehatz bat indartuko duen hainbat langile espezializatu txertatzean. Nolanahi ere, aldaketa horiek  ez dute arriskuan jarriko administrazioko baldintza-agirietan eskatutako langile egitura etorkizuneko lizitazioei begira.


	8.4. Langileen trebakuntza:

	

	Entitate esleipendunak prestakuntza eta gaikuntza plan bat izan beharko du bere zerbitzura dauden langileentzat, bereziki honako alor hauetan:

- indarkeria matxistaren biktimen arreta

- emakumeen eta gizonen arteko berdintasuna 

- adingabekoen arreta

- arreta eredua

- Gizarte Zerbitzuen sistema, bereziki babesgabetasunari eta bazterkeriari dagokienean

- larrialdi eta krisietako esku-hartzea



	9. BALIABIDE MATERIALAK

	9.1. Gizarte Politikako Departamentuak emandako baliabide materialak. 

Gizarte Politikako Departamentuak enpresa esleipendunen esku utzitako lokal horietan garatuko dira programa eta zerbitzuak; lokal horietan izango dira fisikoki ere.

	Gaur egun erabiltzen diren lokalak kontratua egikaritu artean lekuz aldatu edo egokitu ahalko dira, Gizarte Politikako Departamentuen jarraibideak eta baldintzak betez.

	Lokaletako ondasun higigarrien inbentarioa gehituko zaio kontratuari eranskin moduan.

Segurtasun zerbitzua Gipuzkoako Foru Aldundiaren kargu geratuko da, polizia baten eta besteen artean hartutako erabakien bidez, eta segurtasuneko jagoleak kontratatuz. Bere aldetik, arretako arriskuak eta segurtasuna prebenitzeko plana izango du enpresak.

Mantentze lanen gastuak mantentze lanen planean finkatutakoaren arabera ordainduko dira.

	9.2. Enpresa esleipendunak emandako baliabide materialak eta bere gain hartutako gastuak.
Baliabide teknikoak enpresa esleipendunaren kargu geratuko dira. Enpresak ibilgailu finko bat jarriko du zerbitzuaren eskura, eta, beharrezkoa izanez gero, bermatuko du bigarren baten erabilgarritasuna. Ibilgailu horiek 5 plazako automobilak izango dira, 5 urte baino gutxiagokoak kontratua sinatzen denetik eta kutsaduraren aurkako Euro 6 araua bete beharko dute. Haurrak lotzeko homologatutako sistema izan beharko dute, eta zerbitzuko erabiltzaileen eta haurren beharretara egokituta egon beharko dira.
Era berean, bere gain hartuko ditu artatutako pertsonen plazan sartzen diren gastuak, eta horien barnean sartzen dira:

-
elikagaiak

-
bulegoko materiala

-
sendagaiak

-
higienea eta garbiketa

-
jantzitegi eta sukaldeko tresneria

-
aisialdia eta denbora librea

-
garraioa



	10.- MANTENTZE LANEN PLANA 

Lizitatzaileek mantentze lanen plan bat aurkeztu beharko dute, beren eskaintzako B gutun azaleko nahitaezko edukietako baten moduan; honako hauen plana da: kontratuaren xedea emango den egoitza baliabideena, beren eranskin (lorategiak, eratxikiak..) nahiz instalazioena, bai eta ekipamenduarena ere.

Behar bezala aurkeztu dadin, Gipuzkoako Foru Aldundiaren eraikuntzetarako erabiltzailearen mantentze lanen liburua (2006) joko da erreferentziatzat; hura kontratugilearen profilean interesdunei emango zaie, eta betearazteko garaian gutxieneko izaera du.  Nolanahi ere, jardueren maiztasuna adieraziz beteko da, eta egikaritze modua identifikatuz, nork bere baliabideekin edo xede horretarako lizitatzaileak izango dituen kanpoko profesionalekin.

Gainera, datu horiek zer zehaztasun-maila duten aztertuko da, higiezin zehatzari eta haren berariazko ezaugarriei dagokienez.

Planak zehaztuko ditu, kontratuak irauten duen bitartean egin beharreko prebentziozko mantentze lanen eragiketa guztiak: eragiketa bakoitzaren izaera zehaztuko da, maiztasuna edo noiz egitea aurreikusten den eta zein eragile motak egingo duen. Aurreikusi gabeko intzidentzia egoerei nola aurre egin ere proposatuko du. Eragiketa horiek honako honen bidez erregistratu eta nabarmendu beharko dira:  azpiegitura fisikoei buruzko modulua izan beharko duen informazio sistema batean jasoz. Bere eskaintzan proposatutako prebentziozko mantentze lanen planean jasotako jarduera guztiak erregistratu beharko dira, era sistematikoan eta berehalakoan. Gainera, kontratua egikaritzean egindako mantentze lan zuzentzaileen jarduera guztiak erregistratu beharko ditu.
Modulu horrek hainbat mugarri aipatuko dituen egutegi bat izango du, eta haiek jarduerak noiz egingo diren adieraziko dute. Jarduera horietako bakoitza modu eraginkorrean egin dela egiaztatutako dokumentazio digitalizatua jasota izatea (ziurtagiriak, obra ziurtagiriak, instalazioaren edo berrikuspenaren buletinak argazkiak…), elementu positibotzat joko da. 

Zeregin hauek kontratu honen laguntza-zerbitzua emateko funtsezkoak izan gabe, esleipenduak kontratatu ahal izango ditu.

Agiri honen ondorioetarako, mantentze lanak dira: bizitzaldi erabilgarrian lokalak, instalazioak, ekipamendua eta kanpoko espazioak kontserbatzeko egiten diren programatutako edo programatu gabeko aldizkako lanak; horrenbestez, aurreikusitako beharrak betetzeko baldintza egokiak ziurtatuko dira.

Adjudikaziodunak egin beharreko mantentze-lanen eragiketatzat joko dira:

· Egoitza baliabideko elementuen garbiketakoak, egoera eta funtzionamenduko aldizkako berrikuspena, eta konponketa, beharra izanez gero.

· Egoitza baliabidea behar bezala funtzionatzeko produktuak edo piezak berrikusi, eman, atera edo aldatzea dakarren zeregina. Lan horien barnean sartzen dira ere: iraungitze data jakina duen piezak edo elementuak aldatzea (haiek berritzea sistemaren funtzionamendu normalean aurreikusita dago, eta ez dakar zerbitzua etetea), bai eta elementuak behar bezala jartzeko xedea duten konponketak egitea ere; horrek ez du berriz konpontzea ekarriko, bere funtzionalitatea ez baitu galdu. 

· Baimendutako mantentze lanen enpresak instalazio guztien arauzko mantentze lanak egitea (igogailua, klimatizazioko instalazioak, aireztatzea, etxeko berogailua eta ur beroa, suteen aurkako babes instalazioak, instalazio elektrikoak, erregaia gordetzeko instalazioak).
Instalazioak behar bezala mantentzeko, adjudikaziodunak honako hauei atxikiko zaizkio: indarrean dauden erabakiei edo Gipuzkoako Foru Aldundiko Foru Kontratazioen Zentralak etorkizunean onar ditzakeen erabakiei.

Mantentzaileak edo adjudikaziodunak instalazioak Foru Aldundiari sortuko dion dokumentazioaren kopia entregatuko du.
Adjudikaziodunaren kontu geratuko dira mantentzen lanen gastuak (elektrizitatea, gasa, ura, telefonoa, segurtasun elementuak, igogailuak, edukiaren aseguruak…),
Beharrezko baliabide teknikoak ere adjudikaziodunaren kontu geratuko dira, haren  kargura dauden langileek beren zereginak egoki egin ahal ditzaten, esaterako: ordenagailuak, informatikako eta bulegoko materiala, telefono finkoak eta mugikorrak, ibilgailuak eta abar.

